Diari Oficial de la Generalitat Valenciana


Sumari del DOGV 5928, del 08-01-2009 (2009/40)

ORDE de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores a la Comunitat Valenciana per a la concessió d'ajudes destinades a la reconversió de plantacions de determinats cítrics a atorgar amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5928

Data del DOGV
:   08-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/40


Data del document
:   30-12-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * agrupació de productors agraris
    * suport econòmic
    * legislació
    * agres
    * ajuda a l'agricultura
    * ajuda a la reconversió
    * reconversió hortícola

ORDE de 30 de desembre de 2008, de la Conselleria d'Agricultura, Pesca i Alimentació, per la qual s'establixen les bases reguladores a la Comunitat Valenciana per a la concessió d'ajudes destinades a la reconversió de plantacions de determinats cítrics a atorgar amb fons de la CV, i per la qual es regula la gestió de les subvencions regulades per l'administració de l'Estat en el Reial Decret 1799/2008, de 3 de novembre. [2009/40]  
El sector citrícola de la Comunitat Valenciana té una gran importància econòmica, social i mediambiental que es reflectix en el valor de la producció al voltant de 1.300 milions d'euros, la qual cosa suposa el 55% del valor de la producció vegetal i el 45% de la producció agrària de la Comunitat Valenciana. De la producció mitjana anual de 4,2 milions de tones que donen les 181.000 hectàrees cultivades, s'exporten 2,5 milions de tones, i això suposa el 45% de les exportacions dels països productors de la conca mediterrània.  
Les diverses espècies citrícoles presenten, generalment, certs desajustos en el calendari d'oferta, i això dóna lloc a una forta concentració d'esta en determinats períodes de la comercialització. També s'observa que la qualitat de determinades varietats no té una acceptació desitjable per part de la demanda.  
Les dos circumstàncies tenen lloc durant el desenvolupament de la campanya i poden presentar diferent intensitat segons els anys, incidir de manera desfavorable en els preus percebuts pels productors i suposar una pèrdua de competitivitat per a estos citricultors.  
Pels motius esmentats, cal dur a terme una reorganització i diversificació de l'oferta per mitjà d'un pla de reconversió varietal, amb el qual, a més d'assolir l'estabilització del mercat, s'aconseguisca una millora global de la qualitat dels cítrics oferits. Al seu torn, s'aprofitarà la circumstància per a fomentar un millor aprofitament de l'aigua de reg.  
A fi de garantir l'eficàcia d'esta mesura, les plantacions objecte d'actuacions d'arrancada o empeltament totalitzaran una superfície mínima per explotació i tindran una densitat d'arbres pròpia de l'espècie cultivada. També es requerix que els beneficiaris disposen de canals de comercialització per als seus productes a fi de garantir-ne l'eixida al mercat.  
Els interessats a acollir-se a esta mesura han de dirigir la seua sol·licitud a l'òrgan competent de la comunitat autònoma on es trobe la plantació, que serà l'encarregat de la tramitació, com també de realitzar les comprovacions necessàries per a la resolució i el pagament de l'ajuda. A esta sol·licitud s'adjuntarà un pla de reconversió.  
En el Reial Decret 1799/2008, de 3 de novembre, pel qual s'establixen les bases reguladores per a la concessió d'ajudes destinades a la reconversió de plantacions de determinats cítrics, es preveu la possibilitat d'ajudes de la Comunitat Valenciana compatibles amb les concedides amb fons estatals  
L'ajuda prevista en esta orde suposa una via alternativa de finançament de les actuals línies existents, com ara les previstes en el marc dels programes operatius, definides en el Reglament (CE) núm. 1234/2007, del Consell, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), o en l'àmbit del desenvolupament rural, per mitjà del Reglament (CE) 1698/2005, del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER). En conseqüència, la concessió d'esta ajuda és incompatible amb les dites línies de subvenció.  
El Ministeri de Medi Ambient, i Medi Rural i Marí elevarà a la Conferència Sectorial d'Agricultura i Desenvolupament Rural la proposta de repartiment del pressupost disponible entre les comunitats autònomes afectades, i els transferirà la quantitat necessària per a atendre els pagaments respectius.  
Igual que les ajudes promogudes pel Reial Decret 1799/2008, de 3 de novembre, el desenvolupament d'este pla es realitzarà per mitjà de la concessió d'ajudes d'acord amb les directrius comunitàries sobre ajudes estatals al sector agrari i forestal per al període 2007-2013 (2006/C 319/01), en el seu apartat d'ajudes per a inversió en explotacions agrícoles, dins de les mesures de desenvolupament rural. D'altra banda, d'acord amb el que s'establix en l'article 7 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, (DOCV núm. 5596, d'11 de setembre de 2007), i atés que l'òrgan gestor de l'esmentada norma estatal, en l'expedient N 543/2008 ha notificat a la Comissió Europea per a la declaració de compatibilitat amb l'article 88 del Tractat, implica que, igual que per a les ajudes estatals, el pagament de les ajudes regulades en esta orde quedarien condicionades a la decisió positiva de la Comissió sobre la compatibilitat esmentada.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell (en la redacció feta en la Llei 12/2007), i l'article 47.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i en compliment de la Llei 30/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei de Subvencions,   
ORDENE  
Article 1. Objecte  
L'objecte d'esta orde és establir les bases reguladores per la concessió d'ajudes als titulars de les explotacions de taronges, satsumes, clementines, híbrids i mandarines, llimes i pomelos, situades al territori de la Comunitat Valenciana, en règim de concurrència competitiva, destinades a fomentar la reconversió de les plantacions, per mitjà de canvi de varietat o espècie, durant el període que s'inicia l'any 2009 i que acabarà el 2013, amb l'objectiu de millorar la qualitat dels fruits i el calendari de producción amb fons de la Comunitat Valenciana. D'altra banda, esta orde també regula el procediment de concessió de les subvencions establides per l'administració de l'Estat en el Reial Decret 1799/2008, de 3 de novembre.  
Article 2. Activitats subvencionables  
Podran ser objecte de subvenció les activitats següents:   
a) L'arrancada i la nova plantació.  
b) L'empelt sobre patrons ja existents en la plantació.   
c) La millora de les instal·lacions de reg en parcel·les que ja s'estiguen cultivant en regadiu, sempre que esta millora supose un estalvi superior al 25% sobre el consum d'aigua. Estes parcel·les han d'haver-se sotmés a l'arrancada i nova plantació o a l'empelt.  
Article 3. Beneficiaris  
1. Podran ser beneficiaris de les ajudes establides en esta orde els titulars de les explotacions que complisquen algun dels requisits següents:  
a) Que estiguen afiliats a una organització de productors, d'ara en avant OPFH, legalment reconeguda segons el Reglament (CE) núm. 1234/2007, del Consell, de 22 d'octubre de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM).  
b) Que estiguen afiliats a una organització de productors o a una agrupació de productors, d'ara en avant OPFH, de les mencionades en els apartats 2 i 4 de l'article 203 bis del Reglament (CE) 1234/2007, del Consell, de 22 d'octubre de 2007.  
c) Els socis d'una OPFH que no presente pla de reconversió i els agricultors no afiliats a cap OPFH que estiguen en alguna de les situacions següents:  
1. Que comercialitzen la seua pròpia producció, justificant que disposen d'instal·lacions de condicionament de la producció i que es troben donats d'alta en l'impost d'activitats econòmiques, d'ara en avant IAE, per a l'activitat comercialitzadora, o  
2. i) Justifiquen que han comercialitzat els seus cítrics, durant els tres anys precedents a la percepció de l'ajuda, a través d'una OPFH o d'una altra entitat que estiga donada d'alta en l'IAE, per a l'activitat comercialitzadora, o   
ii) Que presenten un acord per a la comercialització dels seus cítrics durant els tres anys següents a la percepció de l'ajuda amb estes entitats. En el cas que el beneficiari no dispose de més fruita de la que procedix de la plantació que reconvertirà, este acord serà de la fruita de la nova plantació durant els tres anys següents a l'entrada en producció d'esta.  
2. També tindran accés a la condició de beneficiari les comunitats de béns, com també qualsevol altre tipus d'agrupació de persones físiques o jurídiques que no tinga personalitat jurídica, que complisquen els requisits de l'apartat 1, considerant-se com a beneficiari associat a una OPFH o com a beneficiari individual, si és el cas. Hauran de fer-se constar tant en la sol·licitud com en la resolució de concessió els compromisos d'execució assumits per cada membre de l'agrupació. En tot cas, caldrà nomenar un representant o apoderat únic de l'agrupació, amb prou poders per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.  
3. Les ajudes només podran concedir-se a les explotacions agràries que no entren en la categoria d'empreses en crisi, segons la definició establida en l'article 2.16 del Reglament (CE) núm. 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001.  
Article 4. Requisits de les plantacions objecte de reconversió  
Les plantacions objecte de reconversió, per mitjà de les activitats previstes en l'article 2 de l'orde, han de posseir els requisits següents:   
a) Les parcel·les incloses en una mateixa explotació citrícola han de totalitzar una superfície mínima de 0,3 hectàrees i la seua identificació estarà actualitzada en els registres corresponents.   
b) Tindre una densitat igual o superior a 200 arbres per hectàrea per a llimeres i pomelos i a 350 arbres per hectàrea per a les altres espècies. També hauran de tindre més de cinc anys d'edat, no presentar estat d'abandó i no incloure altres cultius associats, llevat d'altres espècies citrícoles. En el cas de plantacions ecològiques, es podrà permetre cultius associats sempre que es justifique tècnicament.  
c) No haver sigut objecte d'ajuda, durant els últims sis anys, en concepte de programes que incloguen alguna de les activitats que se subvencionen en esta orde.  
Article 5. Sol·licituds d'ajudes  
1. Les sol·licituds d'ajuda es presentaran en dos exemplars, segons model que es pot trobar en les Oficines Comarcals, oficines PROP i Direccions Territorials de la de la Conselleria d'Agricultura, Pesca i Alimentació o en la pàgina web de la Generalitat (htpp://www.gva.es). També podran presentar-se als llocs i de les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de sol·licituds finalitzarà el 31 de gener de cada any, fins al 2012, i s'hi adjuntarà, almenys, el pla de reconversió en els termes que s'establixen en l'article 6 d'esta orde, sense perjudici de les possibles modificacions de termini que s'establisquen en la normativa estatal.  
3. Per a la resolució de l'expedient serà necessària, juntament amb la sol·licitud de l'ajuda, la documentació següent:  
- Fotocòpia del NIF del titular i el seu representant, si és el cas.  
- Manteniment de tercers, si no està donat d'alta.  
- Justificació de pertinença, si és el cas, a OPFH.  
- Pla de reconversió amb el contingut que es descriu en l'article 6 d'esta orde.   
- En el supòsit d'agricultors membres d'una OPFH que no presente pla de reestructuració, o en el supòsit d'agricultors que no siguen membres de cap OPFH, hauran d'aportar la documentació justificativa que acredite poder aconseguir la condició de beneficiari de les ajudes per estar inclòs en algun dels supòsits del paràgraf 1c de l'article 3 d'esta orde.  
- Si és el cas, documentació que acredite la condició de jove agricultor i que es troba en els primers cinc anys d'activitat segons la definició de l'apartat 7 de l'article 2 del Reial Decret 613/2001.  
- Si és el cas, acreditació de la condició d'agricultor professional, segons el que s'establix en l'article 2.5 de la Llei 19/95, de 4 de juliol, de Modernització d'Explotacions Agràries, per a la qual cosa haurà d'aportar, com a mínim, la declaració de la renda corresponent a l'exercici anterior a l'any de sol·licitud d'ajuda, sense perjudici que se li puga requerir posteriorment alguna documentació addicional.   
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, tal com s'establix en el Decret 279/2004, de 17 de desembre, del Consell, pel qual es regulen els procediments de contractació administrativa i de concessió de subvencions per al foment de l'ocupació de les persones amb discapacitat, i en tal cas, documentació que acredite posseïxen un major percentatge de treballadors discapacitats en les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció, o bé, que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
- Declaració responsable sobre el compliment de les normes mínimes en matèria de medi ambient en els termes recollits en l'apartat 1e de l'article 4 del Reial Decret 613/2001.   
- Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
- Declaració responsable de no haver sigut objecte, en els últims 6 anys, d'ajudes a programes que incloguen algunes de les ajudes que subvencionen.   
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals i davant de la Seguretat Social.  
Article 6. Pla de reconversió  
1. a) Les OPFH mencionades en els apartats 1ª i b de l'article 3 d'esta orde, com també les seues associacions legalment reconegudes, segons el Reglament (CE) núm. 1234/2007, del Consell, de 22 d'octubre de 2007, que desitgen realitzar un pla de reconversió, ho faran de forma col·lectiva per al conjunt dels seus socis que estiguen interessats.  
b) Els socis d'una OPFH que no presente un pla de reconversió i els agricultors no afiliats a una OPFH podran presentar el seu pla de reconversió de manera individual.  
2. Els plans de reconversió, tant col·lectius com individuals, tindran una vigència de 4 anys com a màxim i hauran de contindre, almenys, la informació següent:   
a) La identificació del beneficiari o beneficiaris del pla.   
b) La superfície total a reconvertir en el pla.   
c) Un calendari previst d'execució del pla.   
d) L'àmbit geogràfic d'aplicació del pla, amb indicació dels municipis i parcel·les afectades.  
e) Per cada parcel·la objecte de reconversió i per a la qual se sol·licite l'ajuda:   
1. Espècie i varietat.  
2. Identificació i superfície.  
3. Densitat, expressada en nombre d'arbres per hectàrea.  
f) Per cada parcel·la objecte de nova plantació o empeltament:   
1. Espècie i varietat.  
2. Identificació i superfície.  
3. Cultiu existent en el moment de la sol·licitud.  
4. Densitat expressada en nombre d'arbres per hectàrea que es preveu aconseguir.   
g) Una justificació tecnicoeconòmica de la viabilitat del pla, amb indicació, almenys, de les produccions actuals i una motivació per la qual es procedix a l'arrancada i substitució o a l'empeltament de les plantacions existents, així com de les millores que es pretenen aconseguir en alguna de les característiques establides en l'article 10d d'esta orde.   
Esta justificació haurà d'incloure un pla de comercialització en què es justifique que es disposa d'eixides normals en el mercat per a la nova producció.   
3. Les OPFH, les seues associacions i els agricultors a títol individual només podran realitzar un únic pla de reconversió durant el període d'aplicació d'esta orde  
No obstant això, es podran presentar modificacions dels plans de reconversió, que seran admeses i aprovades si és el cas per la Direcció General de Producció Agrària, amb un informe previ favorable dels servicis tècnics.  
Estes modificacions podran incloure:  
a) El canvi de varietats o espècies a plantar en la parcel·la objecte de nova plantació o empeltament.  
b) El canvi de parcel·les en què estiga previst realitzar la nova plantació.  
c) Canvis en el calendari d'execució del pla aprovat.  
d) Canvis en els socis que participen en el pla de reconversió, en el cas que el pla haja sigut presentat per OPFH o per les seues associacions legalment reconegudes.  
e) Variacions de les superfícies a reconvertir, en el cas de plans de reconversió presentats per OPFH o per les seues associacions legalment reconegudes.  
4. Els plans de reconversió de les OPFH i de les seues associacions es desenvoluparan en el marc d'un acord entre els productors participants. Estes entitats hauran de designar un representant encarregat de les relacions amb l'administració a fi de poder realitzar el seguiment pertinent del pla que s'haja realitzat.   
Article 7. Límit i quantia de l'ajuda  
1. Les ajudes es concediran fins a cobrir la superfície màxima assignada a la Comunitat Valenciana en la conferència sectorial corresponent segons el que s'establix en l'article 9 del RD 1799/2008, per al conjunt del període comprés entre els anys 2009 i 2013. L'import global es publicarà una vegada coneguda l'aportació estatal i les disponibilitats del pressupost de la Generalitat Valenciana.  
2. La quantia de l'ajuda per part de la Generalitat Valenciana serà del 15 per cent de la inversió subvencionable. Esta quantia es completarà amb l'ajuda que el Ministeri de Medi Ambient, i Medi Rural i Marí disposa en aplicació del Reial Decret 1799/2008, que podrà ser fins del 15%, i es podrà aconseguir, en conseqüència, conjuntament, el 30% de la inversió.   
Cal tindre en compte que la inversió subvencionable no podrà sobrepassar, per hectàrea, els imports següents:   
a) Costos de l'arrancada i de la nova plantació: 12.000 €/ha.  
b) Costos de l'empeltament: 11.500 €/ha.  
c) Inversions complementàries en regadiu en parcel·les que ja s'estiguen cultivant en regadiu: 3.500 €/ha.   
3. La quantia a què es fa referència en l'apartat 2 podrà incrementar-se per cada un dels conceptes següents:   
a) Per part de la Generalitat Valenciana en cinc punts percentuals en el cas que el sol·licitant siga soci i titular d'una explotació que estiga inclosa en els efectius productius d'una OPFH de les legalment reconegudes, radicada en esta Comunitat, tant de les descrites en l'apartat 1.a) com les de l'apartat 1.b) de l'article 3 d'esta orde.  
b) Per part de la Generalitat Valenciana, en cinc punts percentuals en el cas que el titular de l'explotació posseïsca els requisits per a ser qualificat com a agricultor professional, tal com es definix en l'article 2 de la Llei 19/1995, de 4 de juliol, de Modernització de les Explotacions Agràries. Este increment d'ajudes podrà arribar fins al 10% amb l'aportació que el Ministeri de Medi Ambient, i Medi Rural i Marí té disposat en aplicació del Reial Decret 1799/2008.  
c) Per part de la Generalitat Valenciana, en cinc punts percentuals en el cas que l'explotació del beneficiari de l'ajuda es trobe en zona desfavorida, tal com es definix en l'article 2.9 del Reglament (CE) núm. 1857/2006, de la Comissió, de 15 de desembre, o a les zones indicades en l'article 36 lletra a, incisos i) ajudes destinades a indemnitzar els agricultors per les dificultats naturals en zones de muntanya, ii) ajudes destinades a indemnitzar els agricultors per les dificultats en zones diferents de les de muntanya i iii) ajudes Natura 2000 i ajudes relacionades amb la Directiva 2000/60/CE; del Reglament (CE) núm. 1698/2005, del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), delimitades pels estats membres d'acord amb els articles 50 i 94 d'eixe mateix reglament. Les zones previstes en eixos preceptes es denominaran d'ara en avant zones desfavorides. Este increment d'ajudes podrà arribar fins al 10% amb l'aportació que el Ministeri de Medi Ambient, i Medi Rural i Marí té disposat en aplicació del Reial Decret 1799/2008.  
d) Per part de la Generalitat Valenciana, en cinc punts percentuals en el cas que el titular de l'explotació posseïsca els requisits per a ser qualificat com a agricultor jove, tal com es definix en l'article 22 del Reglament (CE) núm. 1698/2005, del Consell, de 20 de setembre de 2005 i estiga en els seus primers cinc anys d'activitat. Este increment d'ajudes podrà arribar fins al 10% amb l'aportació que el Ministeri de Medi Ambient, i Medi Rural i Marí té disposat en aplicació del Reial Decret 1799/2008.  
4. La superfície subvencionable per beneficiari estarà compresa entre els límits mínim i màxim de 0,3 i 18 hectàrees, els dos inclosos.  
5. La superfície subvencionable màxima per beneficiari serà la corresponent a la superfície arrancada o empeltada. No se subvencionarà, per tant, l'excés de la superfície plantada que supere l'arrancada.  
Article 8. Compatibilitat de l'ajuda  
1. Les noves plantacions que hagen percebut l'ajuda per a la reconversió en el marc que s'establix en esta orde no podran ser objecte d'ajuda pels mateixos conceptes en virtut del Reglament (CE) núm. 1234/2007, del Consell, de 22 d'octubre de 2007, i del Reglament (CE) 1698/2005, del Consell, de 20 de setembre de 2005.  
2. L'ajuda concedida d'acord amb esta orde és compatible amb l'ajuda estatal regulada en el Reial Decret 1799/2008.  
3. La suma de les ajudes concedides per diferents administracions públiques a un mateix beneficiari, o intensitat bruta de l'ajuda tal com es definix en l'article 2 del Reglament (CE) núm. 1857/2006, de la Comissió, de 15 de desembre de 2006, no haurà de superar:  
a) El 50 per cent de la inversió subvencionable, en el cas que l'explotació del beneficiari de l'ajuda es trobe en zona desfavorida.  
b) El 40 per cent de la inversió subvencionable, si l'explotació està ubicada en altres zones.  
c) En el cas que el titular de l'explotació posseïsca els requisits per a ser qualificat com a agricultor jove, tal com es definix en l'article 22 del Reglament (CE) núm. 1698/2005, del Consell, de 20 de setembre de 2005, i estiga en els seus primers cinc anys d'activitat, estos imports màxims assenyalats en els punts anteriors podran incrementar-se en 10 punts percentuals, i s'aconseguirà així el 60% o el 50% segons que l'explotació estiga ubicada, respectivament, en una zona desfavorida o en altres zones.  
Article 9. Distribució de fons i criteri de prioritat  
1. Es delega en el titular de la Direcció General de Producció Agrària la comunicació a la Direcció General de Recursos Agrícoles i Ramaders del Ministeri de Medi Ambient, i Medi Rural i Marí la informació indicada en el punt 1 de l'article 9 del RD 1799/2008.  
2. La concessió de les subvencions previstes en esta orde es realitzarà per mitjà del procediment de concurrència competitiva a què es fa referència en l'article 22 de la Llei 38/2003, de 17 de novembre, General de Subvencions.  
3. Criteris de prioritat. En el cas que la superfície subvencionable, comunicada en virtut de l'apartat precedent, supere el límit disposat en l'article 7.1 d'esta orde, s'aplicaran els criteris de prioritat següents a les sol·licituds presentades:  
a) En primer lloc seran ateses les sol·licituds corresponents a titulars d'explotació que posseïsquen els requisits per a ser qualificat com a agricultor jove, tal com es definix en l'article 22 del Reglament (CE) núm. 1698/2005, del Consell, de 20 de setembre de 2005.  
b) En segon lloc seran ateses les sol·licituds corresponents a titulars d'explotació que posseïsquen els requisits per a ser qualificat com a agricultor professional, tal com es definix en l'article 2 de la Llei 19/1995, de 4 de juliol, de Modernització de les Explotacions Agràries.  
c) En tercer lloc seran ateses les sol·licituds que no pertanguen a cap dels grups anteriors i estiguen adscrites a plans col·lectius.  
d) La resta de sol·licituds.  
En cas d'igualtat entre sol·licituds, s'atendran en primer lloc les dels sol·licitants que acrediten que ocupaven, amb anterioritat a la publicació d'esta orde, un major percentatge de treballadors discapacitats en relació amb les seues plantilles respectives, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat s'atendran segons l'orde cronològic del registre d'entrada.  
Article 10. Obligacions dels beneficiaris  
A més de les obligacions indicades en l'article 14 de la Llei 38/2003, de 17 de novembre, General de Subvencions, els beneficiaris d'estes subvencions tindran les obligacions següents:   
a) Comunicar a la Conselleria d'Agricultura Pesca i Alimentació, en el moment de presentar la sol·licitud o en el termini d'un mes posterior al de presentació de sol·licituds, la data en què efectuarà l'arrancada i la plantació o l'empeltament de les plantacions, segons el cas, de cada una de les parcel·les.  
b) Arrancar la plantació objecte de subvenció, a tot tardar el 31 de març de 2013.   
c) Destruir els arbres arrancats o la part dels arbres tallats, en el cas de l'empelt, a fi d'evitar la propagació de plagues i malalties.   
d) Realitzar noves plantacions amb una varietat diferent de l'arrancada o amb una altra espècie de les recollides en l'article 1 d'esta disposició, de manera que amb la nova varietat o espècie s'aconseguisca una millora en la qualitat de la fruita o del calendari de recol·lecció de la fruita. Esta millora, l'avaluació de la qual competix a la Comunitat Valenciana, haurà de constatar-se en alguna o algunes de les característiques següents:   
1. Agronòmiques:  
- Exigències de la varietat quant al clima i al sòl.  
- Fisiopaties.  
- Resistència enfront de plagues i malalties.  
- Necessitats de fertilització.  
- Altres característiques agronòmiques que s'establisquen.  
2. Comercials:  
- Període de comercialització.  
- Característiques organolèptiques del fruit: color, forma, calibre, sabor, textura, olor.  
- Qualitats per a la manipulació, transport i conservació.  
e) Caldrà que la nova plantació:   
1. Es realitze, en qualsevol parcel·la de l'explotació, en el termini comprés entre la notificació de la concessió de l'ajuda al beneficiari i el 31 de març de 2013.  
2. Tinga una superfície mínima per parcel·la de 0,3 hectàrees. Quant a això es comptabilitzarà com la superfície d'una sola parcel·la la suma de les superfícies d'aquelles parcel·les amb un mateix límit comú que formen unitats homogènies del mateix cultiu fruiter, a pesar que tinguen números d'identificació distints.  
3. Tinga una densitat igual o superior a 220 arbres per hectàrea per a llimeres i pomelos i 350 arbres per hectàrea per a la resta d'espècies, tenint en compte, a més, que per a facilitar la mecanització, les distàncies entre línies de la nova plantació siguen com a mínim de 5 metres per a mandariners, de 5,5 metres per a tarongers, de 6 metres per a llimeres i pomelos; podrà limitar-se esta distància fins a 4 metres en el cas de varietats de desenvolupament limitat, i s'admetrà en general una desviació fins d'un 10% sempre que la mecanització de les diverses operacions de cultiu i recol·lecció siga factible. En el cas de plantacions ecològiques, la comunitat autònoma podrà modificar esta densitat sempre que es justifique tècnicament.  
4. Es realitze amb material vegetal certificat, justificant el seu origen amb el corresponent albarà, passaport fitosanitari i factura de compra a un planterista registrat oficialment.   
f) Mantindre les noves plantacions cultivades de manera sostenible i en condicions d'obtindre un rendiment òptim de cultiu, d'acord amb les condicions agroclimàtiques de la zona on es troben ubicades, durant un període mínim de cinc anys a partir de la plantació.   
Article 11. Procediment de concessió  
1. La instrucció del procediment de concessió d'esta subvenció correspon als servicis territorials, els quals realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals ha de formular-se la proposta de resolució i remetran a l'òrgan col·legiat les sol·licituds avaluades.  
2. L'òrgan col·legiat ordenarà els expedients aplicant els criteris de prioritat establits en l'article 9 d'esta orde i estarà compost pel cap del Servici de Protecció de Rendes Agràries, que actuarà en qualitat de president, el cap de secció i actuarà com a secretari, un tècnic del Servici de Producció Vegetal, que seran suplits, en els casos de vacant, absència o malaltia, per tècnics del Servici de Producció Vegetal.  
3. La proposta de concessió es formularà a l'òrgan concedent per l'òrgan col·legiat indicat en l'apartat anterior a través de l'òrgan instructor.   
Article 12. Resolució de concessió de les ajudes  
1. En el termini màxim de sis mesos a partir de la convocatòria corresponent, el titular de la Direcció General de Producció Agrària resoldrà per delegació la concessió de les ajudes als beneficiaris i es notificaran les resolucions als interessats. Transcorregut este termini sense que s'haja dictat una resolució expressa s'entendrà desestimada en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Aquesta resolució posa fi a la via administrativa y front la mateixa procederà interposar el recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.   
2. La concessió de les ajudes previstes en esta orde quedarà condicionada a l'existència de crèdit adequat i suficient en els pressupostos de la Generalitat de cada un dels exercicis.  
3. En la resolució de concessió de les ajudes haurà de constar la quantia que ha sigut finançada a càrrec dels pressupostos generals de l'Estat.   
Article 13. Justificació de la inversió i pagament  
Abans del 30 de setembre de cada any, cada beneficiari comunicarà al seu representant la finalització de les inversions segons el pla previst. Este representant traslladarà a la Conselleria d'Agricultura, Pesca i Alimentació la relació de beneficiaris amb les inversions realitzades per cada un, amb indicació de les parcel·les i superfícies objecte de reconversió.  
A més de la documentació anterior, el beneficiari haurà d'aportar les factures de compra a un planterista registrat oficialment juntament amb els justificants de pagament i els passaports fitosanitaris del material vegetal adquirit.  
Igualment, en el cas d'ajudes a la millora de les instal·lacions de reg haurà d'aportar factures dels materials utilitzats i invertits en la parcel·la millorada.  
Article 14. Reintegrament  
En els supòsits previstos en l'article 37 de la Llei 38/2003, de 17 de novembre, procedirà el reintegrament de les quantitats percebudes i de l'interés de demora des del moment de l'abonament de la subvenció.   
El procediment de reintegrament de les quantitats percebudes es regirà pel que s'establix en el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i pel capítol II del títol II de la Llei 38/2003, de 17 de novembre, General de Subvencions.  
El termini màxim per a resoldre el procediment de reintegrament i l'efecte del silenci administratiu són els establits en l'article 42 de la Llei 38/2003, de 17 de novembre, General de subvencions.  
Article 15. Informes anuals  
Es delega en el titular de la Direcció General de Producció Agrària la remissió anual a la Direcció General de Recursos Agrícoles i Ramaders de la memòria d'execució de la mesura ajustada als seus objectius relativa a cada exercici econòmic, tal com s'establix en l'article 13 del Reial Decret 1799/2008.  
Article 16. Revisió  
Tota alteració de les condicions tingudes en compte per a la concessió de la subvenció, derivades de l'incompliment de les obligacions establides en l'article 10, podrà donar lloc a la modificació de la resolució de concessió.  
DISPOSICIONS ADDICIONALS  
Primera  
La concessió de l'ajuda quedarà condicionada a la decisió positiva de la Comissió Europea sobre la seua compatibilitat amb el mercat comú, d'acord amb el que s'establix en l'article 88 del Tractat Constitutiu de la Comunitat Europea. Esta condició haurà de figurar en les resolucions de concessió de l'ajuda.  
Segona  
Es faculta el titular de la Direcció General de Producció Agrària perquè dicte les resolucions necessàries per al desplegament i l'aplicació d'esta orde.  
DISPOSICIÓ TRANSITÒRIA  
1. El termini de presentació de sol·licituds per al primer exercici d'aplicació finalitzarà el 31 de gener de 2009. Es consideraran així mateix les possibles modificacions de termini que s'establisquen en la normativa estatal.  
2. Es delega en el titular de la Direcció General de Producció Agrària les resolucions de concessió, anul·lació, pagament i reintegrament de les subvencions regulades en esta orde.  
3. Paral·lelament al que s'establix en la disposició transitòria del Reial Decret 1799/2008, podran acollir-se a les ajudes establides en esta orde totes les superfícies arrancades a partir de la seua entrada en vigor, sempre que prèviament s'haja presentat la sol·licitud d'ajudes segons allò que s'ha descrit en l'article 5 i que amb la inspecció prèvia de l'existència de la plantació s'autoritze l'arrancada.  
4. El finançament de les ajudes anirà a càrrec de la línia T4724 del capítol 7 del programa 714.20 dels pressupostos de la Generalitat Valenciana de l'exercici 2009 i següents. Al tractar-se d'una convocatòria de tramitació anticipada, per a l'exercici de 2009, s'assigna 5.000.000 d'euros a càrrec dels fons propis de la Generalitat, i queda condicionat este a l'existència de crèdit adequat i suficient en el moment de la resolució de concessió. Esta dotació es veurà incrementada amb un import addicional estimat en 5.000.000 d'euros, crèdit no disponoble en el moment de la convocatòria, però la disponibilitat del qual, en un moment anterior a la resolució de concessió, dependrà de les generacions que es realitzen per mitjà de finançament del Ministeri de Medi Ambient, i Medi Rural i Marí, de conformitat amb el que s'establix en l'article 58 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
DISPOSICIÓ FINAL  
Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 30 de desembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA